വലിയതോടിനും ചുള്ളിത്തോടിനും ആഴം കൂട്ടണം സംരക്ഷണഭിത്തിയും വേണം കടുത്തുരുത്തി: വര്ഷക്കാലത്തെ വെള്ളപ്പൊക്ക ഭീഷണിയില്നിന്നും നാടിനെ രക്ഷിക്കാന് കടുത്തുരുത്തി വലിയതോടിന്റെയും ചുള്ളിത്തോടിന്റെയും ആഴംകൂട്ടുകയും തോടുകളുടെ ഇരുവശങ്ങളിലും ഉയരം കൂട്ടി സംരക്ഷണഭിത്തി നിര്മിക്കണമെന്നുമുള്ള ആവശ്യം ശക്തമായി. പതിറ്റാണ്ടുകളായി യാതൊരു വിധത്തിലുള്ള പ്രവൃത്തികളും ചെയ്യാതെ കിടക്കുന്ന തോടുകള് എക്കലും മാലിന്യവും നിറഞ്ഞു നികന്ന നിലയിലാണ്. ഒരു മഴ പെയ്യുന്പോള്ത്തന്നെ തോടുകള് കര കവിഞ്ഞൊഴുകി നാട് വെള്ളപ്പൊക്കത്തില് അമരുന്ന സ്ഥിതി വിശേഷമാണ് കഴിഞ്ഞ കുറേ വര്ഷങ്ങളായി കണ്ടുവരുന്നത്. ദിവസങ്ങളോളമാണ് ഇത്തരത്തില് തോടുകളുടെ ഇരുവശങ്ങളിലും വെള്ളം കുത്തിയൊഴുകുന്നത്. തോടുകളുടെ വശങ്ങളിലും പരിസരപ്രദേശങ്ങളിലുമായി നൂറുകണക്കിനു കുടുംബങ്ങളാണ് കഴിയുന്നത്. വര്ഷകാലത്ത് ഈ വീടുകളിലെല്ലാം വെള്ളം കയറുകയും ഇതുമൂലം ഗുരുതരമായ ആരോഗ്യപ്രശ്നങ്ങളുണ്ടാവുകയും ചെയ്യുന്നു. പടിഞ്ഞാറന് പ്രദേശങ്ങളിലെ വീടുകളില്നിന്നും വെള്ളമിറങ്ങണമെങ്കില് ആഴ്ച്ചകള് വേണ്ടി വരും. ഈ പ്രശ്നങ്ങള്ക്കെല്ലാം കാരണം തോടുകളുടെ ആഴം കുറഞ്ഞതാണ്. ടണ് കണക്കിന് മാലിന്യവും ചെളിയും എക്കലുമാണ് തോടുകളില് നിറഞ്ഞിരിക്കുന്നത്. ഇതുമൂലം പണ്ടുണ്ടായിരുന്ന സംഭരണശേഷിയുടെ പത്തിലൊന്ന് പോലും ഇപ്പോള് തോടുകള്ക്കില്ലെന്ന് നാട്ടുകാരും ചൂണ്ടിക്കാണിക്കുന്നു. തോടുകളുടെ വശങ്ങളില് പതിറ്റാണ്ടുകള്ക്ക് മുന്പ് നിര്മിച്ച സംരക്ഷണഭിത്തികള് പലയിടത്തും തകര്ന്നു കിടക്കുകയാണ്. ഇതുമൂലം തോടുകള് നിറയുന്പോള് വെള്ളം പുറത്തേക്കു പരന്നൊഴുകി സര്വത്ര നാശമാണുണ്ടാക്കുന്നത്. കടുത്തുരുത്തി ടൗണ് ബൈപാസ് നിര്മാണവുമായി ബന്ധപ്പെട്ട പ്രവൃത്തികളും വെള്ളപ്പൊക്കത്തിന് വഴി തെളിക്കുമെന്ന ആശങ്ക ഉയര്ത്തുന്നുണ്ട്. പ്രശ്നപരിഹാരത്തിന് തോടുകളുടെ ആഴം കൂട്ടണമെന്ന ആവശ്യത്തിന് പതിറ്റാണ്ടുകളുടെ പഴക്കമുണ്ടെങ്കിലും നടപടികളായിട്ടില്ല. നാടിന്റെ പ്രധാന ജലസ്രോതസുകളായ വലിയതോടും ചുള്ളിത്തോടും സംരക്ഷിക്കാനായാല് വേനല്ക്കാലത്ത് നേരിടുന്ന അതിതീവ്രമായ കുടിവെള്ള ക്ഷാമത്തിനും പരിഹാരം കാണാന് കഴിയുമെന്നും നാട്ടുകാര് പറയുന്നു. തോടുകള് ആഴം കൂട്ടി സംരക്ഷിക്കപ്പെട്ടാല് ആയിരക്കണക്കിന് ഏക്കര് വരുന്ന പാടശേഖരങ്ങള് ഉള്പ്പെടെയുള്ള കൃഷിയിടങ്ങളും സുരക്ഷിതമാക്കാനാവുമെന്ന് കര്ഷകരും പറയുന്നു. ഇത്തരത്തില് ഗുണകരമായ പ്രവര്ത്തനങ്ങള് ഉണ്ടായാല് കാലാകാലങ്ങളായി വെള്ളപ്പൊക്കത്തില് കൃഷിനശിക്കുന്ന അതിദയനീയമായ സ്ഥിതിവിശേഷവും ഒഴിവാക്കാനാവും. കോടികണക്കിന് രൂപയുടെ ലാഭം നാടിനും നാട്ടുകാര്ക്കുമുണ്ടാകുമെന്ന് മാത്രമല്ല, കാര്ഷിക മേഖലയുടെ സമഗ്രവികസനത്തിനും ഇതു വഴിയൊരുക്കും. വര്ഷകാലത്ത് കടുത്തുരുത്തി ടൗണ് വെള്ളത്തിലാവുന്ന സ്ഥിതിവിശേഷവും ഒഴിവാക്കാനാവും.